It-torri ta' Babel U l-art kollha kienet ilsien wieħed u kliem wieħed. Meta l-bnedmin telqu mil-Lvant sabu wita f'art Singħar u baqgħu hemm. U qalu wieħed lil ieħor: "Ejjew nagħmlu l-madum u naħmuh sewwa!" U l-madum kienu jużawh flok il-ġebel, u l-qatran flok it-tajn. U reġgħu qalu: "Ejjew nibnu belt għalina, u torri , bil-quċċata tiegħu tilħaq is-smewwiet, u nagħmlu isem għalina, ħalli ma nixterdux mal-wiċċ kollu tal-art." U l-Mulej niżel jara l-belt u t-torri li kienu qegħdin jibnu l-bnedmin. U l-Mulej qal: "Arahom, poplu wieħed u lsien wieħed għalihom ilkoll. U dan għadu l-bidu ta' xogħolhom; issa kulma jiġihom f'rashom xejn ma jaqtgħalhom qalbhom! Ejja, ħa ninżlu u nħabblulhom ilsienhom, ħalli ma jifhmux ilsien xulxin." U l-Mulej xerridhom minn hemm għal fuq wiċċ l-art kollha, u waqfu mill-bini tal-belt. Għalhekk bdew isejħulha Babel , għax hemm ħawwad il-Mulej ilsien l-art, u minn hemm xerridhom il-Mulej mal-wiċċ kollu tal-art. Il-familja ta' Sem Dan hu nisel Sem. Sem kellu mitt sena meta wiled lil Arfaksad, sentejn wara d-dilluvju. U wara li wiled lil Arfaksad, Sem għex ħames mitt sena oħra, u wiled subien u bniet. U Arfaksad kellu ħamsa u tletin sena meta wiled lil Selaħ. U wara li wiled lil Selaħ, Arfaksad għex erba' mija u tliet snin oħra, u wiled subien u bniet. U Selaħ kellu tletin sena meta wiled lil Għeber. U wara li wiled lil Għeber, Selaħ għex erba' mija u tliet snin oħra, u wiled subien u bniet. U Għeber kellu erbgħa u tletin sena meta wiled lil Peleg; u wara li wiled lil Peleg, Għeber għex erba' mija u tletin sena oħra, u wiled subien u bniet. U Peleg kellu tletin sena meta wiled lil Regħu: u wara li wiled lil Regħu, Peleg għex mitejn u disa' snin oħra, u wiled subien u bniet. U Regħu kellu tnejn u tletin sena meta wiled lil Xerug; u wara li wiled lil Xerug, Regħu għex mitejn u seba' snin oħra, u wiled subien u bniet. U Xerug kellu tletin sena meta wiled lil Naħor; u wara li wiled lil Naħor, Xerug għex mitejn sena oħra, u wiled subien u bniet. U Naħor kellu disgħa u għoxrin sena meta wiled lil Teraħ; u wara li wiled lil Teraħ, Naħor għex mija u dsatax-il sena oħra; u wiled subien u bniet. Teraħ kellu sebgħin sena meta wiled lil Abram, lil Naħor, u lil Ħaran. Il-familja ta' Abram Dan hu nisel Teraħ: Teraħ wiled lil Abram, lil Naħor, u lil Ħaran. U Ħaran wiled lil Lot. Ħaran miet qabel Teraħ missieru, f'art twelidu, f'Ur tal-Kaldin. Abram u Naħor iżżewġu; mart Abram kien jisimha Saraj; u mart Naħor Milka bint Ħaran, missier Milka u Giska. Saraj kienet sterili, u ma kellhiex tfal. U Teraħ qabad lil ibnu Abram, lil Lot bin Ħaran, jiġifieri bin ibnu, il-kunjata Saraj, mart ibnu Abram, u telaq bihom minn Ur tal-Kaldin lejn l-art ta' Kangħan; u waslu Ħaran u baqgħu hemm. U għomor Teraħ kien laħaq il-mitejn u ħames snin; u Teraħ miet f'Ħaran.